FI Euroopan unionin virallinen lehti C 180/21

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

2013/C 180/11

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 51 artiklassa tarkoitetulla tavalla (1).

YHTENÄINEN ASIAKIRJA

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu

NEUVOSTON ASETUS (EY) N:o 510/2006 (2)

”CORDERO SEGUREÑO”

EY-N:o: ES-PGI-0005-0871-01.04.2011

SMM ( X ) SAN ( )

1. Nimi

”Cordero Segureño”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotetyyppi

Luokka 1.1: Tuore liha (ja muut eläimenosat)

3.2 Kuvaus 1 kohdassa nimetystä tuotteesta

Kyseessä on ruhoina, puoliruhoina, luullisina tai luuttomina paloina taikka kuluttajille myytävinä yksiköinä markkinoille saatettava liha, joka on peräisin (uros- tai naaraspuolisista) karitsoista, joiden molemmat vanhemmat ovat segureño-rotua.

Ruhoilla on seuraavat ominaisuudet:

a) Koko ruhon paino (ilman päätä ja sisälmyksiä): 9,0–13,0 kg. (jäähdytysvaiheen jälkeen).

b) Tarjontatapa: Kokonainen ruho, ilman päätä ja sisälmyksiä, teurastettu ja veri laskettu asianmukaisesti, virheetön. Ruhon luokitus: Luokat B ja C, laatu 1, lampaanruhojen luokitteluasteikkoa koskevien eurooppalaisten vaatimusten mukaisesti (asetus (EY) N:o 1249/2008).

c) Ruhon lihakkuus: Lihakkuusluokat R ja O, lampaanruhojen luokitteluasteikkoa koskevien eurooppalaisten vaatimusten mukaisesti (asetus (EY) N:o 1249/2008).

d) Rasva: — Ruhon rasvakerros: Rasvaisuusluokka 2–3 lampaanruhojen luokitteluasteikkoa koskevien eurooppalaisten vaatimusten mukaisesti (asetus (EY) N:o 1249/2008). — Munuaisrasva ja lantion rasvakasautuma: Uroksilla 1–2 ja naarailla 2–3 lampaanruhojen luokitteluasteikkoa koskevien eurooppalaisten vaatimusten mukaisesti (asetus (EY) N:o 1249/2008).

e) Lihan väri vaalean ruusunpunaisesta ruusunpunaiseen.

3.3 Raaka-aineet (ainoastaan jalostetut tuotteet)

—

3.4 Rehu (ainoastaan eläinperäiset tuotteet)

Karitsoja ruokitaan emänmaidolla, jonka lisäksi annetaan runsaskuituisia tuotteita ja kasviperäisiä lisärehuja teurastukseen asti.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella

Karitsat syntyvät ja kasvavat teurastukseen asti rajatulla alueella, ja ne voidaan teurastaa ja/tai paloitella missä tahansa hyväksytyssä teurastamossa tai leikkaamossa.

3.6 Viipalointia, raastamista, pakkaamista jne. koskevat erityiset säännöt

—

3.7 Merkintöjä koskevat erityiset säännöt

Suojattu maantieteellinen merkintä ”Cordero Segureño” ilmaistaan logolla tai tunnuksella, jonka perusteella voidaan tunnistaa kaikki merkinnän piiriin kuuluvat tuotteet.

Asetetut vaatimukset täyttäviin ruhoihin merkitään katkeamattomalla leimausmenetelmällä, häviämättömällä elintarvikemusteella suojatun maantieteellisen merkinnän ”Cordero Segureño” tunnus kumpaankin puoliruhoon, kaulasta potkaan. Ruhojen tunnistettavuus varmistetaan jompaankumpaan takaraajaan kiinnitetyllä numeroidulla ruhotunnistelapulla, johon on merkitty paino ja suojatun maantieteellisen merkinnän tunnus.

Paloitellut osat yksilöidään tai merkitään numeroidulla etiketillä, johon sisältyy suojatun maantieteellisen merkinnän ”Cordero Segureño” tunnus.

4. Maantieteellisen alueen tarkka rajaus

Suojattua maantieteellistä merkintää varten määritetty maantieteellinen alue, jolla on perinteisesti kasvatettu segureño-rotuisia lampaita ”cordero segureñon” tuotantoa varten, sijaitsee Albaceten, Almerían, Granadan, Jaénin ja Murcian maakuntien yhtymäkohdassa, Cordilleras Béticas Orientales -vuorten ympäröimänä, vähintään 500 metrin korkeudessa. Kyseinen sijaintikorkeus on tekijä, jonka mukaan alue rajautuu, sillä se määrää ratkaisevalla tavalla alueen viljely- ja ilmasto-ominaisuudet ja niiden myötä tuotantojärjestelmän. Alue käsittää yhteensä 144 kuntaa, jotka kuuluvat edellä mainittuihin maakuntiin. Ne luetellaan jäljempänä ryhmiteltyinä itsehallintoalueen (Comunidad Autónoma), maakunnan (Provincia) ja läänin (Comarca) mukaan:

Comunidad Autónoma de Andalucía: Provincia de Almería: Comarca de Almanzora (13 kuntaa), Comarca de Alto Nacimiento (6 kuntaa), Comarca de Filabres-Alhamilla (8 kuntaa), Comarca de Los Vélez (4 kuntaa). Provincia de Granada: Comarca de Baza (8 kuntaa), Comarca de Guadix (33 kuntaa), Comarca de Huéscar (6 kuntaa). Provincia de Jaén: Comarca de El Condado (8 kuntaa), Comarca de la Loma y las Villas (6 kuntaa), Comarca Norte (3 kuntaa), Comarca Sierra de Cazorla (9 kuntaa), Comarca Sierra de Segura (13 kuntaa).

Junta de Comunidades de Castilla-La Mancha: Provincia de Albacete: Comarca Sierra Segura (10 kuntaa), Comarca Sierra Alcaraz (12 kuntaa).

Comunidad Autónoma Región de Murcia: Provincia de Murcia: Comarca Noroeste (5 kuntaa).

5. Yhteys maantieteelliseen alueeseen

5.1 Maantieteellisen alueen erityisyys

Kallioinen ja pinta-alaltaan laaja vuoristoseutu, jolla Albaceten, Almerían, Granadan, Jaénin ja Murcian maakunnat yhtyvät, muodostaa alueen, jolla kasvatetaan segureño-rotuista lammaskarjaa suojatun maantieteellisen merkinnän piiriin kuuluvien ruhojen tuottamista varten. Alue kattaa vyöhykkeet, joille karjaa on perinteisesti siirretty väliaikaisille laitumille. Kyseisen alueen – jonka ominaispiirteenä on sijainti 500 metrin korkeudessa, kuten edellä todetaan – luonnonympäristö on pinnanmuodostukseltaan ja sääolosuhteiltaan yhteneväinen, ja alueella käytetään juuri sijaintikorkeuden vuoksi samanlaisia tuotantomenetelmiä, jotka ovat olennaisen tärkeitä tuotteen laatustandardien täyttämiseksi.

Edellisessä kohdassa määritellyllä rajoitetulla alueella on seuraavat yhteiset viljely- ja ilmasto-ominaisuudet:

— Talvityyppi, Papadakisin viljelyilmastoluokituksen mukaan: Ci (citrus – sitrushedelmät), av (avena cálido – lauhkean alueen kaura) tai Av (Avena fresco – kylmän alueen kaura), mikä tarkoittaa seuraavaa:

— Kylmimmän kuukauden absoluuttisten minimilämpötilojen keskiarvo on – 10 °C – + 7 °C.

— Kylmimmän kuukauden absoluuttisten maksimilämpötilojen keskiarvo on + 5 °C – + 21 °C.

— Kuivan tai aridin kauden kesto enintään 5 kuukautta.

— Kylmän tai pakkaskauden kesto vähintään 5 kuukautta.

Espanjan niemimaan kaakkoisosille tyypilliset ominaispiirteet yhdessä tuotantoalueen sijaintikorkeuden kanssa ovat muovanneet viljely- ja ilmasto-oloista hyvin ankarat (Papadakisin luokituksen mukaan Tierra Fría Baja – vuoristoalue, jolla vallitsee korkeuden vuoksi selvästi kylmempi ilmasto kuin saman leveysasteen alankoalueilla). Kyseessä on äärimmäinen mannerilmasto, jossa talvet ovat kylmät ja ankarat ja kesät kuumat ja kuivat, päivälämpötilat vaihtelevat huomattavasti ja sateet ovat niukkoja ja epäsäännöllisiä. Ilmaston ja viljelyominaisuuksiltaan heikon, tummaa kalkkikiveä olevan ja monin paikoin rapautuneen maaperän vaikutuksesta laidunmaiden vuosittainen kasvukausi jää lyhyeksi ja laitumet ovat heikkotuottoisia.

Näiden kyseisellä maantieteellisellä alueella vallitsevien ainutlaatuisten maatalous- ja ilmasto-olosuhteiden vuoksi lammas – käytännössä segureño-rotu – on ainoa laji, joka pystyy elämään ja jota voidaan kasvattaa tällä alueella. Tälle asianomaiselta alueelta peräisin olevalle alkuperäisrodulle, jolla on tyypillisesti hyvä kestokyky, on evoluution myötä kehittynyt useita sellaisia ominaisuuksia, joita se tarvitsee selvitäkseen hengissä kyseisissä karuissa ja puutteellisissa luonnonoloissa.

Alueen ominaispiirteiden vuoksi segureño-rotuisten lampaiden kasvatusmenetelmä ja eräät niiden käsittelyyn liittyvät erityispiirteet ovat muovautuneet tällaisiin ankariin olosuhteisiin sopiviksi. Eläinten kasvatus tapahtuu laajaperäisesti tai osittain laajaperäisesti. Kyseessä on sekamenetelmä, jossa lampaat laiduntavat luonnonlaitumella ja niitä ruokitaan rehuviljalla ja jossa noudatetaan perinteisiä käytäntöjä. Aikuisia eläimiä pidetään laitumella koko vuoden ajan. Ne yöpyvät aitauksissa tai joissakin tapauksissa suoraan laidunmaalla. Laiduntamisessa ne käyttävät hyväkseen alueen alkuperäistä luonnonvaraista kasvillisuutta sekä rehuviljan ja -palkokasvien sänkilaidunta ja silloin tällöin pysyviä kasteltuja laidunmaita, kunakin kautena alueen mahdollisuuksia hyödyntäen. Laiduntamisen lisäksi voidaan tarvittaessa antaa lisärehua. Pieni määrä tiloja harjoittaa siirtolaiduntamista eli laumoja siirretään laajamittaisesti asianomaisen alueen sisällä sijaitseville perinteisille väliaikaisille laidunmaille.

Myös karitsojen perinteinen kasvatusjärjestelmä määräytyy yhtäältä mainittujen maatalous- ja ilmasto-olojen ja toisaalta soveltuvan ravinnon saatavuuden mukaan. Tästä syystä karitsojen kasvatuksen ja ruokinnan on tapahduttava pysyvästi eläinsuojissa, eli erossa emästä sen ruokaillessa. Karitsojen ravinnon perusta on emänmaito, joka käytetään yksinomaan karitsojen ruokintaan. Ruokavaliota täydennetään runsaskuituisilla tuotteilla ja kasviperäisillä lisärehuilla teurastukseen asti. Karitsojen täydennysruokinnasta aiheutuu kasvattajille paljon kustannuksia, ja niiden pienentämiseksi segureño-rodun karitsojen ruhot tuotetaan elopainoltaan pienistä karitsoista.

5.2 Tuotteen erityisyys

Suojatun maantieteellisen merkinnän piiriin kuuluva karitsanliha on peräisin yksinomaan sellaisista uros- tai naaraspuolisista karitsoista, joiden molemmat vanhemmat ovat segureño-rotuisia.

Tällaisista karitsoista on perinteisesti saatu 9–13 kilogramman painoisia, erittäin lihakkaita (lihakkuusluokka R tai O) ruhoja, joiden liha on vaalean ruusunpunaista tai ruusunpunaista ja joiden rasvapeitteen ja imeytyneen rasvan määrä ovat optimaaliset.

Liha on mehukasta ja mureaa, mikä johtuu rasvan epätavallisesta imeytymisestä eläinten lihaksiin, ja alhaisen teurastuspainon vuoksi lihassa ei ole talin hajua ja makua.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Suojatun maantieteellisen merkinnän ”Cordero Segureño” hyväksymishakemuksen perusteena ovat tuotteen erityisominaisuudet.

Segureño-rotuiset karitsat kasvavat suhteellisen nopeasti, mikä johtuu siitä, että ne käyttävät kaiken emänsä tuottaman maidon, joka käytetään yksinomaan sen jälkeläisten ruokintaan. Ruhoista tulee erittäin lihakkaita, ja ratkaiseva lihakkuuteen vaikuttava tekijä on ruhon alkuperänä olevien karitsojen rotu.

Segureño-rotuisten karitsojen lihan väriin vaikuttaa useita eri tekijöitä, jotka liittyvät läheisesti alueen maatalous- ja ilmasto-oloihin. Niitä ovat muun muassa pakollinen karitsojen jatkuva pitäminen eläinsuojissa sekä niiden ruokinta, joka perustuu emänmaitoon ja runsaskuituisiin tuotteisiin, joita ei saa laiduntamalla. Näistä syistä ruhojen teuraspaino on alhainen, minkä vuoksi suurin osa lihassoluista on tyyppiä, joka antaa lihalle sen vaalean ruusunpunaisen tai ruusunpunaisen värin (joka on tällaisille karitsoille tyypillinen) ja jonka ansiosta lihassa ei ole talin hajua ja makua.

Sama vaikutus on myös ruhoissa ja lihassa olevan rasvan märällä ja tyypillä. Ruhoissa olevan rasvapeitteen sekä munuaisrasvan ja lantion rasvakasautuman määrä riippuu suurelta osin ruhojen painosta. Ruhojen painon kasvu kasvattaisi myös rasvapitoisuutta, joka on suurempi naaraspuolisista karitsoista saatavissa ruhoissa. Rasvatyypin osalta on myös otettava huomioon, että sekä karitsojen rotu että lihassolujen tyyppi takaavat sen, että lihassa on optimaalisesti imeytynyttä rasvaa, mikä tekee lihasta mehukasta ja mureaa.

Tästä kaikesta johtuen segureño-rotu sopii erityisen hyvin lihantuotantoon. Kuluttajien erityisesti arvostamista rodun karitsoista saadaan suuri hyöty teuraana; karitsojen teurastus ihanteellisen painoisina antaa lihalle korkealuokkaisia ominaisuuksia, jotka ovat poikkeavia verrattuna muihin saman painoluokan karitsoihin.

Eritelmän julkaisutiedot

(Asetuksen (EY) N:o 510/2006 (3) 5 artiklan 7 kohta)

http://www.magrama.gob.es/es/alimentacion/temas/calidad-agroalimentaria/PLIEGO_IGP_cordero_segure%C3%B1o_11-10-12_tcm7-224398.pdf

(1) EUVL L 343, 14.12.2012, s. 1.

(2) EUVL L 93, 31.3.2006, s. 12. Korvattu asetuksella (EU) N:o 1151/2012.

(3) Katso alaviite 2.